EuroBench/eurobench-wiki-sk-topics huggingface dataset:
Téma: Vrchy
Mont Blanc alebo Monte Bianco (doslova Biely vrch) je najvyšší vrch Álp a Západnej Európy. Leží na francúzsko-talianskej hranici v masíve Mont Blanc v Savojských Alpách. Vrchol sa vypína do nadmorskej výšky 4 808 m n. m. a je 11. na svete podľa svojej relatívnej výšky. Vrch je pokrytý mnohými ľadovcami, pričom najväčší z nich sa volá Mer de Glace. Ako prví na vrchol vystúpili 8. augusta 1786 Jacques Balmat a Michel-Gabriel Paccard. Prvá žena, ktorá vystúpila na Mont Blanc, bola v roku 1808 Mária Paradisová. Masívom Mont Blancu prechádza 11,6 km dlhý tunel, ktorého stavba začala v roku 1957 a bola dokončená v roku 1965. Spája mestá Chamonix-Mont-Blanc (Haute-Savoie, Francúzsko) a Courmayeur (Valle d’Aosta, Taliansko).
Téma: Politici
Gianni Vattimo (* 4. január 1936, Turín – † 19. september 2023, Rivoli) bol taliansky politik a filozof, predstaviteľ postmodernej filozofie – postmoderného nihilizmu. Vattimo sa narodil v Turíne, v Taliansku. Študoval filozofiu na Turínskej univerzite pod vedením existencialistu Luigiho Pareysona a štúdium ukončil v roku 1959. Ďalšie štúdiá absolvoval u Karla Löwitha a Hansa-Georga Gadamera v Heidelbergu. V rokoch 1999 – 2004 a 2009 – 2014 bol členom Európskeho parlamentu. Vattimo sa otvorene priznával k homosexualite.
Téma: Politici
JUDr. Ján Čarnogurský (* 1. január 1944, Bratislava) je slovenský advokát a bývalý disident, člen Bratislavskej päťky, kresťansko-demokratický politik, v rokoch 1991 – 1992 predseda vlády SR.
Téma: Futbal
Eduard Hrnčár (* 8. júl 1978) je bývalý slovenský futbalový reprezentant. Hrával na poste obrancu. Od roku 1996 hrával za FC Nitra. V roku 2000 prestúpil do Slovana, kde pôsobil štyri sezóny a odohral tu 96 ligových zápasov. Je taktiež bývalým reprezentantom do 21 rokov.
Téma: Vtáky
Čajka tenkozobá (lat. Chroicocephalus genei) je malý druh čajky z čeľade čajkovité. Obýva oblasť Stredozemného mora. Podľa Medzinárodnej únie na ochranu prírody a prírodných zdrojov čajka tenkozobá patrí medzi najmenej ohrozené druhy, celkové stavy nie sú známe, populácia v Európe je klesajúca s vypočítanou rýchlosťou klesania 25% počas troch generácií, v ostatných častiach areálu rozšírenia môže byť stabilná alebo aj stúpajúca.
Téma: Politici
Kristalina Georgievová (bulh. Кристалина Иванова Георгиева – Kristalina Ivanova Georgieva; * 13. august 1953, Sofia, Bulharsko) je bulharská a európska politička. Od novembra 2014 bola podpredsedníčkou Európskej komisie a komisárkou pre rozpočet a ľudské zdroje v Európskej komisii vedenej Jean-Claude Junckerom. Od 8. februára 2010 do 1. novembra 2014 zastávala funkciu komisárky pre medzinárodnú spoluprácu a humanitárnu pomoc v Európskej komisii vedenej José Barrosom. Kristalina Georgievová je od 1. októbra 2019 generálna riaditeľka Medzinárodného menového fondu.
Téma: Politici
Alexej Ivanovič Rykov (rus. Алексей Иванович Рыков; * 25. február 1881, Saratov, Ruská ríša, dnes Rusko – † 15. marec 1938, Moskva, Sovietsky zväz, dnes Rusko) bol sovietsky boľševický revolucionár, sovietsky politik a štátnik, ktorý sa najviac preslávil ako premiér Ruska a premiér Sovietskeho zväzu v rokoch 1924 – 1929, resp. 1924 – 1930.
Téma: Filmy
Asterix a Obelix: Ríša stredu (franc. Astérix et Obélix : L'Empire du Milieu) je francúzska dobrodružná komédia z roku 2023, režírovaná Guillamom Canetom. Po prvýkrát príbeh prenáša hrdinských Galov do Číny. Je to piaty hraný film zo série Asterix a Obelix, ktorú vytvorili spisovatelia René Goscinny a Albert Uderzo, ten bol zároveň ilustrátorom série. Je to prvá komédia založená na vlastnom príbehu, čiže dej neťaží zo žiadneho komiksu. Úlohu Obelixa si už nezahrá Gérard Depardieu ale Gilles Lellouche, Asterixa sa zas chopí samotný režisér filmu Guillaume Canet, tým sa stáva už štvrtým hercom hrajúcim danú postavu.
Téma: Politici
Ladislav Protuš (* 2. december 1886, Banská Bystrica-Radvaň – † 1953) bol československý politik a poslanec Národného zhromaždenia republiky Československej za Národné zjednotenie.
Téma: Filmy
Bumblebee (štylizovaný ako BumbleBee a niekedy predávaný ako Transformers: Bumblebee) je sci-fi akčný film z roku 2018, založený na postave z hračkárskej série Transformers. Je to šiesty diel filmovej série Transformers a prequel k filmu z roku 2007. Film réžie sa ujal Travis Knight a scenár napísala Christina Hodson. V hlavných úlohách sa predstavia Hailee Steinfeld, John Cena, Jorge Lendeborg Jr., John Ortiz, Jason Drucker a Pamela Adlon. Film, ktorý sa odohráva v roku 1987, sleduje Bumblebeeho, ktorý je poslaný na Zem ako útočisko a spriatelí sa s dospievajúcim dievčaťom menom Charlie. Film mal premiéru 3. decembra 2018 v Sony Center v Berlíne a v Spojených štátoch ho 21. decembra uviedla spoločnosť Paramount Pictures. Od kritikov získal vo všeobecnosti pozitívne recenzie, ktorí chválili jeho akčné sekvencie, Steinfeldovej herecký výkon, Knightovej réžiu, vizuálnu stránku a prostredie 80. rokov. Po uvedení do kín nasledoval komerčný úspech, pričom tržby dosiahli 468 miliónov dolárov, zatiaľ čo výrobné výdavky sa pohybovali od 102 do 135 miliónov dolárov. Pokračovanie s názvom Transformers: Monštrá sa prebúdzajú bolo vydané v júni 2023.
Téma: Filmy
60 sekúnd (ang. Gone in 60 Seconds) je americký akčný film, v hlavnej úlohe s Nicolasom Cageom, Angelinou Jolie, Giovannim Ribisim, Christopherom Ecclestonom, Robertom Duvallom, Vinnie Jonesom a Willom Pattonom. Film režíroval Dominic Sena a scenár napísal Scott Rosenberg. Producentom bol Jerry Bruckheimer. Film je remake rovnomenného filmu z roku 1974 od režiséra H. B. Halickiho. Film bol natáčaný v Hamiltone v Kanade a tiež v Los Angeles a v Long Beach v Kalifornii.
Téma: Politici
Anastasio Somoza Debayle (* 5. december 1925, León, Nikaragua – † 17. september 1980, Asunción, Paraguaj) bol nikaragujský diktátor, ktorý ako hlavný veliteľ milícii Národnej gardy vládol v Nikarague od r. 1967 do r. 1979. V rokoch 1967 – 1972 a 1974 – 1979 oficiálne zastával post prezidenta a bol posledným členom dynastie Somozovcov, ktorý neprerušovane ovládali Nikaraguu od 30. rokov 20. st. do ich zvrhnutia Sandinovskou revolúciou.
Téma: Filmy
Americká krása je americká dráma z roku 1999, ktorú režíroval Sam Mendes a scenár k filmu napísal Alan Ball. V hlavných úlohách sa predstavili Kevin Spacey, Annette Bening, Thora Birch, Wes Bentley, Mena Suvari a Chris Cooper. Akadémiou filmového umenia a vied bol film popisovaný ako satira amerických predstáv strednej triedy o kráse a osobnom uspokojení, analýza sa sústreďuje na skúmanie romantickej a otcovskej lásky, sexuality, krásy, materializmu, sebaoslobodenia a vykúpenia. Film bol nominovaný na množstvo herecký cien, vrátane Academy Awards, Zlatý glóbus či BAFTA. Film získal osem nominácii na Academy Awards, pričom päť z nich získal.
Téma: Vrchy
Džabal Tubkál (-v spisovnej arabčine; prepis podľa miestnej výslovnosti Džebel Tubkal, po francúzsky (D)jebel Toubkal alebo Massif du Toubkal), 4 165 m, je najvyšší vrch Atlasu a Maroka. Leží v pohorí Vysoký Atlas, 60 km južne od mesta Marakeš v Národnom parku Tubkal. Je to aj najvyšší vrch celej severnej Afriky. Je pomerne ľahko zdolateľný a poskytuje nádherný výhľad na Maroko a pri peknom počasí aj na Saharu.
Téma: Filmy
Bring on the Mountain je DVD a dokumentárny film kanadskej rockovej skupiny Danko Jones. Vyšlo 13. júna 2012 cez vydavateľstvo Bad Taste Records ako dvoj-DVD. Prvý disk sa skladá z rovnomenného 92 a pol minútového dokumentárneho filmu, 23 a pol minutového krátkeho filmu The Ballad of Danko Jones a druhý z koncertných záznamov skladieb od roku 1999 až po rok 2011.
Téma: Politici
Regent, z lat. regens - vládnuci, je najčastejšie v monarchii označenie osoby, ktorá vykonáva právomoci panovníka v jeho mene, alebo v mene koruny. Regent preberá právomoci v čase, keď je vládca neplnoletý, neprítomný alebo neschopný tieto vykonávať, alebo počas interregna.
Téma: Vtáky
Ľabtuška poľná alebo ľaptuška poľná (Anthus campestris) je druh spevavca z čeľade trasochvostovité (Motacillidae). Hniezdi v západnej a centrálnej palearktíde. Na Slovensku hniezdi v 6.50 % mapovacích kvadrátov. Podľa Medzinárodnej únie na ochranu prírody a prírodných zdrojov ľabtuška poľná patrí medzi najmenej ohrozené druhy, celková populácia je stabilná, európska populácia má od roku 1991 nejasný trend.
Téma: Rieky
Svištov (po bulharsky: Свищов) je mesto v severnom Bulharsku, ktoré sa nachádza vo Velikotărnovskej oblasti, na pravom brehu Dunaja. Je administratívnym centrom rovnomenného okresu.
Téma: Vtáky
Kalužiak močiarny (lat. Tringa glareola) druh vtáka z čeľade slukovité (Scolopacidae). Obýva mokrade tajgy v palearktíde. Cez Slovensko pravidelne a bežne migruje na jar od konca marca do mája a na jeseň už od júla do októbra na brehoch stojatých i tečúcich vôd, bol zaznamenaný v 35,40 % mapovacích kvadrátov. Podľa Medzinárodnej únie na ochranu prírody a prírodných zdrojov kalužiak močiarny patrí medzi najmenej ohrozené druhy, celková populácia je stabilná. Rovnaké výsledky priniesol aj prieskum v Európe v rokoch 1980 – 2013
Téma: Futbal
Celtic Park je futbalový štadión v oblasti Parkhead v škótskom meste Glasgow. V Celtic Parku hrá svoje domáce zápasy jeden z najslávnejších škótskych klubov Celtic Glasgow. Štadión má kapacitu 60 832 divákov (všetky miesta sú na sedenie) a je tak druhým najväčším futbalovým štadiónom v Škótsku a druhým najväčším klubovým štadiónom na britských ostrovoch (po Old Trafford). Celtic Park je známy tiež pod názvom Parkhead a fanúšikmi Celticu je prezývaný Raj. Počas 90-tych rokov, kedy bol renovovaný škótsky národný štadión Hampden Park, hostil Celtic Park niekoľko pohárových finále a zápasov škótskeho národného tímu. Podľa prieskumu stanice BBC, ktorý sa konal v roku 2002, je Celtic Park vôbec najpopulárnejším športovým štadiónom v Spojenom kráľovstve. Štadión sa nachádza 3 km východne od centra mesta.
Téma: Spisovatelia
Spisovateľ, resp. spisovateľka je osoba, ktorá sa venuje písaniu (obyčajne prozaických) literárnych diel. Povolanie takejto osoby sa označuje slovom spisovateľstvo, ktoré možno použiť aj ako osobné kolektívum.
Téma: Spisovatelia
Giovanni Boccaccio (* 16. jún 1313, Certaldo, Taliansko – † 21. december 1375, tamže) bol taliansky spisovateľ obdobia renesancie. Jeho najznámejším dielom je Dekameron, zbierka poviedok, ktoré si rozprávajú traja muži a sedem žien v priebehu 10 dní strávených na talianskom vidieku vo Fiesole, ktorí sa tam uchýlili pred morom zvaným čierna smrť zúriacim vo Florencii. Dohodli sa, že každý deň bude striedavo jeden z nich „kráľom“, ktorý bude dávať slovo ostatným. Dekameron vyšiel pod názvom Príbehy šťastných milencov a obsahuje spolu 100 krátkych príbehov.
Téma: Filmy
Angry German Kid, Keyboard Crasher, Unreal Tournament Kid alebo Leopold Slikk je populárny názov webového videa z roku 2005 zobrazujúceho nemeckého tínedžera Normana Kochanowského (narodeného 29. mája 1991), ako sa snaží hrať Unreal Tournament na svojom PC. Pomalé spúšťanie hry a ďalšie problémy spôsobujú, že sa rozzúri a kričí, a na záver rozbije klávesnicu. V roku 2006 Business Wire udelil nahrávke druhé miesto v rebríčku 10 najlepších internetových videí roka a v roku 2007 ho The Guardian zaradil na tretie miesto v rebríčku Viral Video Chart.
Téma: Medicína
Profylaxia je súbor činností a praktických opatrení, ktoré znamenajú ochranu pred určitou chorobou. Môže tiež ísť o súbor činností spojených s predchádzaním (prevenciou) vzniku nových ochorení. Medzi najznámejšie zdravotnícke profylaktické kroky patrí napr. očkovanie alebo preventívne zdravotné prehliadky a celý rad ďalších diagnostických metód a špecializovaných medicínskych postupov. Profylaxia je súčasťou preventívnej medicíny.
Téma: Rieky
Melk je dolnorakúske mesto, ktoré leží priamo na Dunaji a je vstupnou západnou bránou do Wachau, známej vinárskej oblasti. Zároveň je hlavným okresným mestom rovnomenného okresu.
Téma: Vrchy
Lagginhorn (4 010 m n. m.) je vrch v Penninských Alpách v masíve Weissmies. Leží na území Švajčiarska v kantóne Valais, približne 7 km od talianskych hraníc. Nachádza sa južne od vrchu Fletschhorn a severne od Weissmiesu. Vrch prvýkrát zdolali 26. augusta 1856 E. L. Ames, Franz Andenmatten a Johann Josef Imseng.
Téma: Filmy
Bedári (orig. Les Misérables) je britský muzikálový film režiséra Toma Hoopera z roku 2012. Námetom filmu bol rovnomenný muzikál z roku 1980, ktorý bol založený na románe rovnakého názvu od Victora Huga. Rozpočet filmu bol 61 miliónov amerických dolárov, (približne 47 miliónov € v januári 2013). Slovenská premiéra filmu bola 3. januára 2013. Na Zatých Glóbusoch konaných v januári 2013 film získal ocenenie za najlepší film v kategórii muzikál/komédia. Hugh Jackman vyhral kategóriu najlepší herec v muzikáli/komédii a Anne Hathaway kategóriu najlepšia herečka vo vedľajšej úlohe.
Téma: Spisovatelia
László Passuth (* 15. júl 1900, Budapešť, Maďarsko – † 19. jún 1979, Balatonfüred) bol maďarský spisovateľ a prekladateľ. Absolvoval právnickú fakultu v Kluži, pred druhou svetovou vojnou žil dlhši čas v Taliansku. Prvé európske uznanie dosiahol roku 1936, keď jeho román Eurázia získal cenu v medzinárodnej súťaži.
Téma: Spisovatelia
Neilos Kabasilas alebo Neilos Kavasilas (iné mená pozri nižšie; *okolo 1300, Solún – † marec? 1363, Konštantinopol/Solún) bol byzantský hésychastický teológ a polemik, efemérny solúnsky metropolita. Patril k prísnejšiemu gréckemu protilatinskému prúdu. Okrem diel na podporu hésychatmu písal diela o príčinách nezhôd medzi Rímom a Byzanciou, resp. pravoslávím, najmä o pápežskom primáte a o pôvode Ducha Svätého. Aj napriek tomu, že ho západná tomistická teológia pôvodne oslovila, neskôr proti nej rázne vystúpil vo svojich prácach. I napriek tomu že bol jedným z najvýznamnejších pravoslávnych teológov 14. storočia, bol následovne až do 20. storočia na Východe pomerne neznámy. Významné štúdie o ňom pochádzajú z prelomu tisícročí. Istú ozvenu naopak zaznamenal medzi protestantmi, takže na jeho dielo musel ešte v roku 1626 reagovať biskup Giovanni Matteo Cariofilli.
Téma: Medicína
Ortodoxný spánok (iné názvy: NREM, spánok NREM, NREM-spánok, spánok non-REM, non-REM-spánok, synchronizovaný spánok, telencefalický spánok, (?)tichý spánok, NREM je skratka z angl. non-rapid eye movement; posledné fázy NREM sa volajú pomalovlnný spánok alebo hlboký spánok) je pokojová fáza spánku, počas ktorej sa nesnívajú sny na rozdiel od fázy REM spánku, počas ktorej sa sny snívajú. Väčšinu času zaberá pokojová fáza spánku (NREM), v priebehu ktorej sa človek môže bez ťažkostí prebudiť a základné funkcie ako dychová a srdcová frekvencia nie sú veľmi utlmené. Každých zhruba 90 minút sa táto fáza mení na fázu REM (čiže paradoxnú), v ktorej sa snívajú sny.
Téma: Politici
Nikolaj Ivanovič Ježov (* 1. máj 1895, Petrohrad, Ruská ríša – † 4. február 1940, Moskva, Sovietsky zväz) bol sovietsky štátny činiteľ, v rokoch 1938 – 1939 Národný komisár vnútra (minister vnútra). V rokoch 1936 – 1938 šéf sovietskej tajnej polície NKVD počas tzv. Veľkého teroru – nazývaného aj „ježovština“, keď viedol najkrvavejšiu a najkrutejšiu stalinskú čistku. Nakoniec však bol ako nepohodlný zbavený funkcie a zastrelený.
Téma: Vrchy
Aural (1 813 m n. m.) je najvyšší vrch Kambodže. Leží v pohorí Kardamómové vrchy. Vrch je zároveň najvyšším bodom provincie Kampong Speu. Prominencia vrchu je 1744 m. Miestne kmene Por a Suy vrch považujú za posvätné a niektoré dediny v okolí ešte praktikujú tradičný spôsob života, ktorý závisí na poľnom a lesnom hospodárení. Vrch sa nachádza v chránenej oblasti Phnom Aural Wildlife Sanctuary. Cesta na vrchol sa začína v Kompong Speu, alebo v okolitých dedinách a najlepší čas je medzi novembrom a februárom, počas suchého obdobia.
Téma: Vrchy
Lyskamm je vrch nachádzajúci sa v pohorí Penninské Alpy na hraniciach Talianska a Švajčiarska. Je to ľadovcový dvojvrchol, ktorý sa najmä k severu prezentuje 1 000 m vysokou severovýchodnou stenou. Hrebeň Lyskammu medzi východným (4 527 m) a západným (4 480 m) vrcholom, je dlhý asi 2 km. Miestami je priveľmi ostrý a vytvárajú sa tu obrovské preveje. Medzi horolezcami je nazývaný „ľudožrút“. Masív je povestný rýchlymi a nebezpečnými zvratmi počasia. Východiskovými bodmi pre výstup od juhu je dolina Gressoney (obec Tschaval) a na severe mesto Zermatt. Výhľady z vrchola sú veľkolepé a zahŕňajú také mená ako sú Matterhorn, Monte Rosa, Mont Blanc, Weisshorn, Dent Blanche či Gran Paradiso.
Téma: Vtáky
Bučiačik močiarny (iné názvy: bučiačik obyčajný, bučiačik malý, bučiak malý; lat. Ixobrychus minutus) je druh z čeľade volavkovité. Obýva palearktickú, etiópsku i austrálsku oblasť. Na Slovensku hniezdi v porastoch trstiny, pálky a v hustých krovinách na brehoch vodných plôch nížin a kotlín celého južného Slovenska. Podľa Medzinárodnej únie na ochranu prírody a prírodných zdrojov bučiačik močiarny patrí medzi najmenej ohrozené druhy, trend celkovej populácie je klesajúci, európska populácia je stabilná.
Téma: Vtáky
Drop hrivnatý (Chlamydotis macqueenii) je druh dropa z čeľade dropovitých. Do roku 2003 sa zaraďoval ako poddruh druhu Otis undulata. Slovenský názov drop hrivnatý sa staršie používal na označenie druhu Otis undulata (dnes nazývaného drop orientálny) v čase, keď Otis undulata zahŕňal ako poddruh (nazývaný drop hrivnatý ázijský) aj dnešný druh Chlamydotis macqueenii.
Téma: Futbal
Cádiz Club de Fútbol je španielsky futbalový klub so sídlom v Cádize v Andalúzii. Bol založený v roku 1910 a v súčasnosti hrá v najvyššej španielskej futbalovej súťaži. Domovským stánkom klubu je štadión Nuevo Mirandilla s kapacitou 20 724 miest. Legenda salvádorskej futbalovej reprezentácie Mágico González, ktorý hral v klube v osemdesiatych a deväťdesiatych, je všeobecne vnímaný ako najlepší hráč, ktorý kedy za klub hral.
Téma: Politici
Ernesto Guevara (* 14. jún 1928, Rosario, Argentína – † 9. október 1967, La Higuera, Bolívia), všeobecne známy ako Che Guevara bol argentínsko-kubánsky lekár a marxistický revolucionár, jeden z hlavných veliteľov partizánskych jednotiek počas Kubánskej revolúcie.
Téma: Politici
Doc. RNDr. Jozef Mikloško DrSc. (* 31. marec 1939, Nitra) je slovenský matematik, politik a diplomat, člen KDH. V minulosti pôsobil ako podpredseda vlády ČSFR, poslanec Slovenskej národnej rady, Federálneho zhromaždenia ČSFR a Národnej rady SR a tiež veľvyslanec Slovenska v Taliansku, na Malte a v San Marine. Je starším bratom Františka Mikloška. Vo voľbách do NR SR v marci 2012 kandidoval na 34. mieste kandidátky KDH a bol zvolený za poslanca.
Téma: Rieky
Viedeň (nem. Wien, lat. Vindobona, maď. Bécs, čes. Vídeň, slovin. Dunaj, chorv. Beč, angl. Vienna) je hlavné a najväčšie mesto Rakúska, ležiace na rieke Dunaj. Viedeň má viac ako 1,9 mil. obyvateľov a metropolitná oblasť, ktorú vytvára s viac ako 2,8 miliónmi obyvateľov predstavuje približne tretinu celej rakúskej populácie. Je politickým, priemyselným, hospodárskym a kultúrnym centrom štátu. Mesto leží na úpätí Viedenského lesa („Wiener Wald“). Pre zaujímavú polohu, históriu a impozantnú výstavbu mesto nazývajú aj Dunajskou metropolou. Spolu s Bratislavou, ktorá sa nachádza iba 60 km východne od Viedne, vytvára najtesnejšie zoskupenie dvoch hlavných miest v Európe. Je sídlom mnohých medzinárodných organizácií OSN a iných inštitúcií, napr. UNIDO, OPEC, IAEA, CTBTO, OSCE, ako aj UNCITRAL. Historické centrum Viedne bolo v roku 2001 zapísané na Zoznam svetového dedičstva UNESCO. V rebríčku Economist Intelligence Unit miest najlepších pre život z roku 2019, ktorý hodnotil 140 miest sa Videň umiestnila na 1. mieste. Zopakovala tým úspech z roku 2018.
Téma: Futbal
Bayer 04 Leverkusen je nemecký futbalový klub so sídlom v Leverkusene, ktorý bol založený v roku 1904. Medzi najväčšie úspechy tímu patrí víťazstvo v Pohári UEFA v roku 1988 a získanie nemeckého pohára DFB Pokal v roku 1993. V roku 2002 sa Bayer Leverkusen prebojoval do finále Ligy majstrov, kde prehral 2:1 s tímom Real Madrid.V sezóne 2023/24 vyhrali svoj prvý titul bundeslige a to bez jedinej prehry.
Téma: Futbal
Football Club Unione Venezia alebo len Venezia je futbalový klub z talianskeho mesta Benátky. Hráva štvrtú najvyššiu taliansku futbalovú súťaž Lega Pro Seconda Divisione.
Téma: Filmy
20 dní v Mariupole (ukr. 20 днів у Маріуполі) je ukrajinský dokumentárny film z roku 2023. Jeho režisérom je Mstyslav Černov. Film mal svetovú premiéru na filmovom festivale Sundance 2023, kde zvíťazil v súťaži Sundance World Cinema Documentary Competition. Film získal uznanie kritiky ako jeden z piatich najlepších dokumentárnych filmov roku 2023 podľa National Board of Review. Film tiež premietali pri zahájeniu 78. zasadnutí Valného zhromaždenia OSN. Film bol nominovaný na Oscara za najlepší celovečerný dokument aj na jeho britskú obdobu, Cenu BAFTA .
Téma: Vtáky
Čajka bielohlavá (lat. Larus cachinnans) je veľký druh čajky z čeľade čajkovité. Hniezdi v Európe a v Ázii južnejšie ako čajka striebristá od Azorských ostrovov po východný Kazachstan. Na Slovensku hniezdi na troch lokalitách na 0,70 % mapovacích kvadrátov. Podľa Medzinárodnej únie na ochranu prírody a prírodných zdrojov čajka bielohlavá patrí medzi najmenej ohrozené druhy, celková populácia stúpa.
Téma: Filmy
Krátkometrážny film alebo krátky film je taký film, ktorého premietací čas nepresiahne 30 – 60 minút. Táto hranica však nie je presne stanovená. Akadémia filmových umení a vied definuje krátky film ako „originálny film, ktorého dĺžka nepresahuje 40 minút vrátane všetkých titulkov“. História krátkych filmov začala už v počiatkoch kinematografie. Vtedy boli v podstate všetky filmy považované za „krátke filmy“, pretože sa skladali z jedného dejstva. Ako jeden z prvých krátkometrážnych filmov sa uvádza film Roundhay Garden Scene (1888), ktorý zobrazuje rodinu režiséra filmu. Ide aj o údajne najstaršie dochované filmové dielo.
Téma: Rieky
Považská galéria umenia je galéria v Žiline na Námestí A. Hlinku. Vznikla v roku 1976 osamostatnením sa od Považského múzea. Výstavy sú obsahovo zamerané na súčasné umenie. Na budove je pamätná tabuľa, ktorá pripomína konanie výstavy maliarov v roku 1903. V roku 2008 budova prešla rekonštrukciou, ktorá riešila dispozíciu podkrovia, strechy a úpravu vonkajšej fasády.
Téma: Filmy
Captain America: Zimný vojak (v origináli Captain America: The Winter Soldier) je americký akčný film z roku 2014, ktorý natočili režiséri Anthony a Joe Russoovci podľa komiksov o Captain America. V hlavnej roli Steva Rogersa, ktorý ako supervojak Kapitán Amerika musí čeliť rozvratu svojej bývalej agentúry S.H.I.E.L.D. a neznámemu útočníkovi, sa opäť predstavil Chris Evans, ktorý si tuto postavu zahral aj v predošlých filmoch a pokračovaniach. Jedná sa o deviaty celovečerný film filmovej série Marvel Cinematic Universe.
Téma: Spisovatelia
Svätý Efrém Sýrsky (iné mená pozri nižšie; * okolo 306, Nisibis – † 9. jún 373, Edessa) bol sýrsky básnik (hymnograf), teológ a učiteľ cirkvi, autor početných dogmatických a exegetických spisov. Býva označovaný za najväčšieho zo sýrskych cirkevných otcov a prvého veľkého sýrskeho básnika. Podľa niektorých názorov najväčší teologický patristický básnik či najväčší básnik sýrskej literatúry vôbec. Ako reprezentant aramejsko-mezopotámskeho archaického kresťanstva nezaťaženého gréckymi vplyvmi postavil biblicko-semitskú tradíciu a jej symboly do protikladu kresťanstva ovplyvneného gréckou filozofiou. Jeho dielo bolo preložené do mnohých jazykov a výrazne ovplyvnilo východnú a byzantskú literatúru (napr. Romana Melóda). Jeho výroky sú taktiež súčasťou zbierok apofthegmata tón hagión paterón a Filokalia. Bol veľkým ctiteľom Panny Márie. Viacerými kresťanskými cirkvami je uctievaný ako svätý. Jeho pamiatku si jednotlivé cirkvi pripomínajú v rozličné dni: 9. júna (anglikáni, katolíci, do roku 1970 18. júna); 28. januára (grékokatolíci, pravoslávni a nestoriáni); v piatok, piaty týždeň po Epifánii (nestoriáni); sobotu, týždeň pred Veľkou nocou, 28. január/1. február a 19. február (Sýrska ortodoxná cirkev); 27. január (maroniti); 9. júl (Kopti). Benedikt XV. ho v roku 1920 prehlásil za učiteľa cirkvi. Niektoré jeho hymny prešli do liturgie západnej i východnej Cirkvi.
Téma: Futbal
Najlepší strelci Európy 1991/1992 predstavujú rebríček najlepších európskych strelcov v najvyšších ligových súťažiach v sezóne 1991/1992. V tejto sezóne sa ocenenie Zlatá kopačka neudeľovalo, bolo vyhlásené len poradie najlepších strelcov. Slovenský futbalista Peter Dubovský, s 27 gólmi kráľ strelcov čs. ligy 1991/92 sa umiestnil na delenej 7. až 10. priečke v spoločnosti najlepších strelcov elitných ligových súťaží Ligue 1 a Primera División.
Téma: Vrchy
Har Meron (hebr. הַר מֵירוֹן‎, 1 208 m n. m.) je najvyšší vrch Izraela. Prominencia vrchu je 644 m. Vrch je 143. z 253 najvyšších vrchov štátov a teritórií sveta. Vrch sa nachádza približne 8 kilometrov od hranice s Libanonom.
Téma: Politici
Vidkun Abraham Lauritz Jonssøn Quisling alebo aj Vidkun Quisling (* 18. júl 1887, Fyresdal, Nórsko – † 24. október 1945, Oslo, Nórsko) bol nórsky fašistický politik, predseda nórskej fašistickej politickej strany Nasjonal Samling, v rokoch 1942 – 1945 ministerský predseda Nórska a najslávnejší kolaborant s nacistickým Nemeckom. Pozval fašistické Nemecko, aby obsadilo po vypuknutí druhej svetovej vojny Nórsko. Jeho meno sa stalo symbolom zradcu, kolaboranta spolupracujúceho s nepriateľskou okupačnou mocnosťou proti vlastnému štátu.
Téma: Vtáky
V anatómii je zobák iný názov pre zobákovitý výbežok (processus coracoideus). Zobák je modifikácia čeľustí, ktorá je typickým znakom vtákov. Vyskytuje sa však aj u iných zvierat, napríklad mnohých dinosaurov a niektorých cicavcov (vtákopysk). Tvorí ho kosť zvonka krytá rohovinou.
Téma: Rieky
Ostrihom (lat. Strigonium, nem. Gran, maď. Esztergom) je mesto v Maďarsku v Komárňansko-ostrihomskej župe. Počet obyvateľov 30 928 (2009), rozloha 100,35 km2.
Téma: Spisovatelia
Stanisław Herman Lem (* 12. september 1921 – † 27. marec 2006) bol poľský filozof a spisovateľ sci-fi literatúry, futurológ, prekladaný do 41 jazykov. Od lyrickej poézie a realistickej prózy sa jeho dielo prenieslo k filozoficky a vedecky orientovanej fantastike, zameranej na problematiku poznania a komunikácie a na základné otázky ľudskej existencie. Písal aj televízne a divadelné hry, eseje, odborné štúdie a publicistiku. Psychologické romány: Astronauti, K mrakom Magellanovým, Invázia z Aldebaranu, Solaris, Príbehy pilota Pirxa, Lov, Pánov hlas a i. Teoretické práce: Summa technologiae, Fantastyka i futurologia.
Téma: Medicína
Besnota (lat. rabies) je akútne vírusové ochorenie teplokrvných živočíchov, a teda aj človeka. Patrí medzi antropozoonózy (ochorenia prenosné zo zvierat na človeka). Postihuje predovšetkým centrálnu nervovú sústavu (mozog a miechu). Charakteristické pre túto nákazu sú zmeny správania, podráždenosť, agresivita a paralýzy. Po vypuknutí besnoty u človeka (klinický stav choroby) je úmrtnosť 100 %.[chýba zdroj]
Téma: Filmy
Captain America: Prvý Avenger (v origináli Captain America: The First Avenger) je americký akčný film z roku 2011, ktorý natočil režisér Joe Johnston podľa komiksov o Captain America. V hlavnej roli mladého Steva Rogersa, ktorý sa počas druhej svetovej vojny stane vďaka experimentu supervojakom a symbolom, Kapitánom Amerika, sa predstavil Chris Evans, ktorý si postavu neskôr zopakoval aj v nadväzujúcich filmoch a pokračovaniach. Jedná sa o piaty celovečerný film filmovej série Marvel Cinematic Universe. Film vznikol ako koncept v roku 1997 a jeho distribúciu mala vykonávať spoločnosť Artisan Entertainment. Projekt však prerušil súdny spor, ktorý bol urovnaný až v septembri 2003. V roku 2005 získalo štúdio Marvel pôžičku od spoločnosti Merrill Lynch a plánovalo financovať a vydať film prostredníctvom spoločnosti Paramount Pictures. Režiséri Jon Favreau a Louis Leterrier mali záujem o réžiu projektu ešte predtým, ako bol v roku 2008 oslovený Johnston.
Téma: Vtáky
Chochlačka bielooká alebo chochlačka belooká (lat. Aythya nyroca) je druh z čeľade kačicovité. Obýva delty veľkých riek, mokrade lesostepí až polopúští centrálnej palearktickej oblasti. Aj na Slovensku hniezdi v záplavových oblastiach riek na nížinách, hniezdenie bolo dokázané v 2,30 % mapovacích kvadrátov. Podľa Medzinárodnej únie na ochranu prírody a prírodných zdrojov chochlačka bielooká patrí medzi takmer ohrozené druhy, trend celkovej populácie je predbežne opatrne stanovený pre obdobie troch generácií ako mierne klesajúci, európska populácia mala v minulosti miestami klesajúci trend, celkovo je neznámy. Nie je jasná situácia ani v Ázijskej oblasti jej rozšírenia.
Téma: Medicína
Chirurg je lekár špecialista, s atestáciou v odbore chirurgia, prípadne v jej ďalších pododboroch (hrudná chirurgia, kardiochirurgia, detská chirurgia a ďalšie). V širšom slova zmysle sa pod označením chirurg myslí i lekár inej špecializácie, ktorý vykonáva chirurgické zákroky, napr. gynekológ, urológ, ortopéd a ďalší.
Téma: Vrchy
Morne Diablotins je pomerne neznámy stratovulkán, nachádzajúci sa v severnej časti Dominiky. S výškou 1 447 m je to zároveň najvyšší vrch ostrova a druhý najvyšší v Malých Antilách. Vrchol je tvorený komplexom piatich lávových dómov, ďalšie dómy sa nachádzajú na juhovýchodnom svahu vulkánu. Vek poslednej erupcie nie je známy, no predkolumbovské lávové bloky a popolové vrstvy vyzerajú sviežo a nezvetrane, čo poukazuje na ich relatívne mladý vek (vzhľadom na to, že proces zvetrávania v tropickej oblasti, kde leží aj Dominika, je značne rýchly). V okolí, prevažne na severozápadných svahoch a v okolí osady Glanvillia, sa nachádzajú aj početné horúce pramene.
Téma: Vtáky
Chochlačka morská (lat. Aythya marila) je druh z čeľade kačicovité. Je rozšírená v celej holarktíde. Hniezdi na mokradiach v tundre. V Európe zimuje na pobreží Baltského, Severného, Jadranského, Čierneho a Kaspického mora. Na Slovensko zalieta iba zriedkavo, najmä počas obdobia jesennej migrácie v mesiacoch november a december. Ako zimný hosť bola zistená v 6,30 % mapovacích kvadrátov. Podľa Medzinárodnej únie na ochranu prírody a prírodných zdrojov chochlačka morská patrí medzi najmenej ohrozené druhy, trend celkovej populácie je klesajúci, európska populácia klesá rýchlosťou 25% za obdobie troch generácií (24,6 rokov). V severnej Amerike stavy v rokoch 1974 – 2011 významne stúpli.
Téma: Futbal
Associazione Calcio Chievo Verona známy ako Chievo Verona alebo len Chievo je futbalový klub z talianskeho mesta Verona. Hráva najvyššiu taliansku futbalovú súťaž Sériu A. Klub je pomenovaný po predmestí Verony, kde sa aj nachádza. Jeho najväčším rivalom je druhý klub z Verony Hellas.
Téma: Rieky
Colorado je rieka v juhozápadnej časti USA a severozápadnej časti Mexika. Pramení v Skalnatých vrchoch. Tečie cez suché oblasti štátov Utah a Arizona, pričom odvádza zrážky zo západných svahov pohoria. V Coloradskej plošine vytvára pomocou vodnej erózie hlboké kaňony s celkovou dĺžkou 800 km, medzi ktorými je i jeden z najväčších na svete Veľký kaňon (Grand Canyon). Ústi do Kalifornského zálivu Tichého oceánu, pričom vytvára deltu s rozlohou 8 600 km². Časté využívanie na zavlažovanie a zadržiavanie vody má za následok vysychanie toku od mesta Yuma v Arizone. Na rieke a jej prítokoch je postavených viac ako 20 veľkých priehrad. Colorado v španielčine znamená „zafarbený“. Takto pomenovali rieku Colorado prví španielski osadníci na konci 16. storočia práve kvôli jej červenej farbe.. Rieku využívali aj pôvodné americké civilizácie žijúce na Coloradskej plošine (Anasazi, Navajo, Pueblo a Hohokam), ktoré vodu z rieky používali na zavlažovanie.
Téma: Futbal
Club Deportivo Tenerife, S.A.D. je španielsky futbalový klub so sídlom v Santa Cruz de Tenerife na ostrove Tenerife, ktorý je súčasťou Kanárskych ostrovov. Klub hrával španielsku najvyššiu futbalovú súťaž, Primera División.
Téma: Spisovatelia
Sozomenus (iné mená: Salamanés Hermeias Sózomenos, Sózomen; starogr. Σαλαμάνης Ἑρμείας Σῳζομενός – Salamanés Hermeias Sózomenos; * ? – † cca 450) bol významný neskoroantický cirkevný historik.
Téma: Filmy
Anjeli je druhý celovečerný film režiséra Róberta Švedu. Film mal premiéru 3. mája 2012. Je volným pokračovaním Švedovho debutu Démoni. Zachytáva príbeh divadelníka Michala (Peter Babjak), ktorý sa so svojím partnerom Rafaelom (Jozef Zetyák) odsťahuje na chatu. Má zámer písať spomienky kým nepodľahne nevyliečiteľnej chorobe. Na chate sa však objaví charizmatický cudzinec, ktorý sa o Michala zaujíma.
Téma: Vrchy
Nabro je najvyšší (2 218 m) stratovulkán v Danakilskej depresii v Eritrei, severovýchodne od sopky Mallahle. Nabro je tvorené prevažne pyroklastikami a trachytickými horninami. Vrchol sopky je ukončený dvoma kalderami (8 a 5 km v priemere). Väčšia z nich je na juhozápadnej strane otvorená. Postkalderové štádium vulkanickej činnosti vytvorilo niekoľko ryolitových vulkanických dómov a bazaltových lávových prúdov v kaldere a jej okrajoch.
Téma: Medicína
Civilizačné ochorenia označujú skupinu ochorení, ktoré sa veľmi rozšírili pomedzi ľudskú populáciu. Sú to degeneratívne ochorenia, ktoré sú dôsledkom degenerácie tkanív a orgánov. Najčastejšie sa vyskytujú vo vyspelých krajinách alebo krajinách tretieho sveta. V mnohých prípadoch sú častou príčinou úmrtí. Za najčastejšie príčiny civilizačných ochorení sa považujú: Degradované životné prostredie Stres Nesprávna životospráva Zlé návyky obyvateľstva Nízka zdravotná uvedomelosť obyvateľstva Vysoký počet rizikových pracovísk a počet pracovníkov pracujúcich v pracovnom riziku Civilizačné ochorenia rozdeľujeme najčastejšie na: Srdcovo-cievne ochorenia Nádorové ochorenia Metabolické ochorenia Nervové a psychické ochorenia
Téma: Futbal
Erik Bogdanovský (* 16. december 1968) je slovenský futbalový tréner a funkcionár. Naposledy pôsobil ako športový riaditeľ slovenského futbalového klubu Tatran Prešov. V minulosti trénoval rôzne slovenské tímy (1.FC Košice a MFK Ružomberok). Od roku 2002 sa venuje práci, ktorú vykonáva dodnes. Vo februári 2005 vstúpil do prešovského futbalu spoločne s Miroslavom Remetom a Vladislavom Kačmárom (ktorého neskôr nahradil vo funkcii v klube Ing. Jozef Petrík) a za ich éry postúpil Tatran Prešov v roku 2008 opäť do najvyššej slovenskej futbalovej súťaže - Corgoň ligy, kde v sezóne 2008/2009 skončil na 7. mieste.
Téma: Vrchy
Parseierspitze (3 036 m n. m.) je najvyšší vrch Lechtalských Álp a tiež celých Nördliche Kalkalpen. Nachádza sa na území okresu Landeck v rakúskej spolkovej krajine Tirolsko asi 8 km západne od centra okresu. Ide o jedinú trojtisícovku v pohorí. Ako prvý vystúpili na vrchol v roku 1869 Joseph Anton Specht a Peter Siess. Vrch možno zdolať buď od chaty Augsburger Hütte (2 289 m) alebo od chaty Memminger Hütte (2 242 m).
Téma: Politici
Francisco Franco Bahamonde (* 4. december 1892 – † 20. november 1975), označovaný tiež ako generál Franco, bol španielsky diktátor a najvyšší predstaviteľ Španielska od roku 1939 až do svojej smrti v roku 1975. Bol označovaný ako „Caudillo de España por la gracia de Dios“ (Vodca Španielska z božej milosti).
Téma: Filmy
Cengá do triedy je televízny film Československej televízie Bratislava z roku 1985. Ide o hudobno-zábavnú komédiu a o školských radostiach a starostiach od prvej triedy až po maturitu. Účinkujú Ivan Krivosudský, Milan Lasica, Darinka Rolincová a ďalší.
Téma: Spisovatelia
Ján z Efezu (starogr. Ίωάννης ό Έφέσιος – Ióannes ho Efesios, sýr. ܝܘܚܢܢ ܕαܦܣܘܣ – Jochanan d-Apesos; * asi 507 – † asi 588) bol vplyvný sýrsky cirkevný historik, hagiograf a jeden z hlavných predstaviteľov formujúcej sa sýrskej ortodoxnej (miafyzitskej) cirkvi v 6. storočí. Patrí medzi najvýznamnejších a najstarších autorov píšucich v sýrskom jazyku. Vo svojich spisoch zanechal unikátne očité svedectvo o pustošení tzv. Justiniánovho moru a prežil dramatickú globálnu klimatickú krízu roku 536, ktorý moderná historiografia označuje za najhorší rok v dejinách ľudstva.
Téma: Rieky
Horehronie (Horehronský región cestovného ruchu alebo Horné Pohronie) je slovenský región cestovného ruchu rozprestierajúci sa na hornom toku rieky Hron na území okresov Banská Bystrica a Brezno. Zo severnej strany región ohraničuje hrebeň Nízkych Tatier, z juhu pohoria Muránska planina, Veporské vrchy a Poľana. Územie má pretiahnutý tvar v smere zo západu na východ a susedí na severe s Liptovom, na severovýchode s regiónom Tatry na juhovýchode s Gemerom, na juhu s Podpoľaním a okrajovo Novohradom, na juhozápade s Tekovom a na severozápade s Turcom. Horehronie je jednou z najmalebnejších častí Slovenska, a to z dôvodu rozmanitosti prírodných krás, bohatou kultúrou a tradíciami.
Téma: Medicína
Vykĺbenie alebo abartikulácia je v lekárstve trvalé oddialenie kĺbových plôch od seba. Je to úplná strata kongruencie kĺbnych plôch so súčasnou insuficienciou väzivové aparátu puzdra. Výhradne u dospelých (u detí lýza epifýzy) Traumatické Habituálne Patologické Vrodené
Téma: Spisovatelia
Karel Sabina (* 29. december 1813, Praha – † 9. november 1877, Praha) bol český spisovateľ, novinár, libretista, literárny kritik a divadelný kritik a politik. Najviac sa preslávil ako autor libreta opery Bedřicha Smetanu Prodaná nevěsta (1870). Ako kritik a vydavateľ bol veľkým propagátorom diela Karla Hynka Máchu a napísal aj Máchov portrét. V roku 1848 sa pripojil k revolúcii ako jeden z vodcov pražských radikálnych demokratov, ktorí spustili júnové povstanie a bol preto v rokoch 1849 – 1857 väznený. Po prepustení sa zapojil do literárneho života (v skupine Májovci). Stal sa však tiež informátorom rakúskej tajnej polície, pod krycím menom Roman (v rokoch 1859 – 1865), s úlohou monitorovať české národne hnutie. Táto jeho činnosť vyšla najavo v roku 1872 a bola aj zverejnená v Národných listoch. Potom bol exkomunikovaný ako zradca z českej národnej spoločnosti. Až do svojej smrti žil v utajení, publikoval len nemecky pod pseudonymami a zomrel v biede.
Téma: Filmy
Captain Marvel je americký akčný film z roku 2019 od režisérskej dvojice Anny Bodenovej a Ryana Flecka, natočený na motívy komiksov od vydavateľstva Marvel Comics o superhrdinke Captain Marvel. V hlavnej úlohe Captain Marvel sa predstavila Brie Larsonová. Jedná sa o dvadsiaty prvý film filmovej série Marvel Cinematic Universe. Americká kinodistribúcia sa začala 8. marca 2019, po tom, čo mala premiéru v slovenských kinách o deň skôr.
Téma: Politici
Jan Hamáček (* 4. október 1978, Mladá Boleslav) je český politik, od júna 2018 prvý podpredseda vlády a minister vnútra v druhej vláde Andreja Babiša. Od februára 2018 je predsedom ČSSD, túto funkciu obhájil na zjazde 1. marca 2019. Od roku 2006 je poslancom za Středočeský kraj.
Téma: Rieky
Riečne údolie je druh údolia, ktoré vzniká erozívnym pôsobením tečúcej vody vedúcej k zahlbovaniu koryta do podložia. Vodný tok vzniká na mieste prirodzenej depresie a sklonu, kde sa voda akumuluje a vplyvom gravitačného pôsobenia sa pohybuje z vyššej oblasti do nižšej. Počas tečenia voda pôsobí na svoje podložie erozivnou silou, čím začína rozrušovať podložie, uvoľnený materiál transportovať a vytvárať si tak riečne koryto, ktoré pri dlhodobej aktivite vedie až k vzniku riečneho údolia. Riečne údolie sa oproti iným typom údolia vyznačuje ostrými svahmi v tvare písmena V, ktoré zbiehajú k vodnej hladine. Riečne údolia sú známe z oblastí vysokých hôr, kde má voda silnú erozivnú schopnosť, ale objavujú sa i na strednom toku, či na miestach, kde tok musí prekonávať prekážku (napr. vyzdvihnutie kôry tektonickými pochodmi).
Téma: Vrchy
Mont Bengoué (1 070 m n. m.) je najvyšší vrch Gabonu. Nachádza sa v severovýchodnej časti krajiny, v regióne Ogooué-Ivindo. Vrch je zároveň najvyšším vrchom povodia rieky Ogooué. Prominencia vrchu je 541 m.
Téma: Rieky
Považské Podhradie je mestská časť mesta Považská Bystrica. K mestu bola pričlenená v roku 1971. Nachádza sa tu rímskokatolícky Kostol svätého Ladislava z roku 1855.
Téma: Futbal
Totálny futbal (holandsky: totaalvoetbal) je taktický systém vo futbale, v ktorom môže ktorýkoľvek hráč v poli prevziať úlohu ktoréhokoľvek iného hráča v tíme. Hoci holandskému klubu Ajax a holandskej futbalovej reprezentácií sa vo všeobecnosti pripisujú zásluhy za vytvorenie tohto systému v 70. rokoch, existovali aj iné kluby, ktoré hrali podobným štýlom už predtým, ako napríklad: Rakúska futbalová reprezentácia začiatkom 30. rokov 20. storočia Anglický klub Sunderland AFC v polovici 30. rokov 20. storočia Argentínsky tím River Plate v 40. rokoch 20. storočia Talianský tím FC Turín v 40. rokoch 20. storočia Zlatá generácia maďarskej futbalovej reprezentácie v 50. rokoch 20. storočia Anglický tím Burnley koncom 50. a začiatkom 60. rokov 20. storočia Brazílsky Santos FC v polovici 60. rokov 20. storočia
Téma: Futbal
Francesco Calzona (24. október 1968, Vibo Valentia, Taliansko) je taliansky futbalový tréner a bývalý hráč, známy svojou neobyčajnou cestou zo sveta amatérskeho futbalu až na vrchol profesionálneho trénovania. Jeho príbeh zahŕňa kombináciu vášne pre futbal, odhodlania a nečakaných príležitostí, ktoré ho priviedli k vedeniu významných tímov, vrátane slovenskej reprezentácie a SSC Neapol.
Téma: Filmy
V roku 1995, na „storočnicu kinematografie“, 100 rokov po tom, čo bratia Lumièrovci predstavili publiku svoj prvý film, zostavila vatikánska Pápežská rada pre sociálnu komunikáciu zoznam s názvom Niektoré dôležité filmy (taliansky: Alcuni film importanti). 45 filmov je rozdelených do troch kategórií – náboženstvo, hodnoty a umenie – pričom nie sú zoradené podľa dôležitosti. Rada si dala pozor, aby neoznačila filmy na zozname za „najlepšie“ alebo za najdôležitejšie a povedala: „(V zonzname) Nie sú zahrnuté všetky (filmy), ktoré si zaslúžia zmienku“. Zoznam bol distribuovaný ako súčasť informačného balíčka o oceňovaní filmov, ktorý bol zaslaný biskupským konferenciám v polovici októbra 1995.
Téma: Vrchy
Kościuszkov vrch (angl. Mount Kosciuszko) je najvyšší vrch v Austrálii. Leží v pohorí Snowy Mountains v štáte Nový Južný Wales pri hranici s Viktóriou a neďaleko hlavného mesta Austrálie - Canberry. Vrch je súčasťou národného parku Kosciuszko, ktorý má rozlohu 6 469 km². V tomto národnom parku sa nachádza niekoľko lyžiarskych stredísk - Thredbo, Charlotte Pass, a Perisher Blue.
Téma: Futbal
Alessandro Costacurta (* 24. apríl 1966, Orago, Varese) je bývalý taliansky profesionálny futbalový obranca. Známy hlavne pre jeho defenzívne úlohy popri Paolovi Maldinimu v AC Miláno. V tomto klube hrával v rokoch 1987 až 2007 krátky čas hosťoval v AC Monza. Od sezóny 2007-08 bol s Maurom Tassottim asistentom trénera Carla Ancelottiho. Costacurta vyhral Scudetto sedemkrát a päťkrát vyhral Európsky pohár/Ligu majstrov (1989, 1990, 1994, 2003, 2007). 7. mája 2007 vo veku 41 rokov ohlásil ukončenie aktívnej kariéry. Costacurta je tretí v počte zápasov v histórii AC Miláno so 458 ligovými zápasmi a celkovo 663 zápasmi. Vo veku 41 rokov bol tiež najstarším hráčom AC Miláno (tento rekord prekonal až v roku 2023 Zlatan Ibrahimovič). Od 24. augusta 2010 je súčasťou tímu Sky ako komentátor a publicista.
Téma: Filmy
Akira (アキラ) je japonský animovaný post-apokalyptický kyberpunk film z roku 1988, režírovaný Katsuhirom Otomom, produkovaný Ryoheiom Suzukim a Shunzom Katom, založený na rovnomennej mange od Otoma a Iza Hashimota z roku 1982. Rozpočet na produkciu filmu bol 1,1 miliardy jenov (9 miliónov dolárov), čo z neho robí najdrahší anime film svojej doby.
Téma: Medicína
Angiológia je špecializovaný medicínsky odbor vnútorného lekárstva, ktorý sa zaoberá diagnostikou, posudzovaním, výskumom, liečbou a dispenzarizáciou pacientov s ochoreniami cievneho systému a je zameraný na prevenciu vzniku srdcovo-cievnych komplikácií. Úzko spolupracuje s ostatnými medicínskymi odbormi a pri diagnostike i liečbe intenzívne využíva moderné röntgenologické a USG zobrazovacie techniky. S rozvojom zobrazovacích metód a s možnosťou využiť robotické systémy vstupuje tento odbor do úplne nových rozmerov. Cievne choroby a cievne poruchy patria v súčasnosti medzi najrozšírenejšie, najzávažnejšie a najpálčivejšie nielen zdravotnícke, ale aj ekonomické a sociálne problémy súčasného sveta, vrátane Slovenskej republiky. Zapríčiňujú vysokú chorobnosť spojenú s dlhotrvajúcou práceneschopnosťou a invalidizáciou a asi polovicu zo všetkých úmrtí. Špecializačné štúdium nadväzuje na vysokoškolské vzdelanie druhého stupňa v doktorskom študijnom programe v študijnom odbore všeobecné lekárstvo a trvá päť rokov.
Téma: Medicína
Aldosterón je hormón, chemicky patriaci medzi steroidy. Je to mineralokortikoid, tvorí sa v kôre nadobličiek. V plazme je transportovaný voľný (neviaže sa na bielkoviny plazmy). 75% aldosterónu sa inaktivuje v pečeni, 10% je konjugovaných s kys. glukurónovou a vylúčených obličkami do moču. Reguluje hladinu sodíka a draslíka v ľudskom organizme - podnecuje zadržiavanie sodíka a zvyšuje vylučovanie draslíka. Ovplyvňuje tak vlastnosti mimobunkovej tekutiny.
Téma: Vrchy
Aracar je stratovulkán, nachádzajúci sa v argentínskej provincii Salta, neďaleko hraníc s Čile. Vrchol sopky je ukončený 1,5 km širokým kráterom, v ktorom sa v súčasnosti nachádza malé jazierko. Vývoj sopky začal už v pliocéne a mal tri hlavné erupčné fázy. Stavba sopky je tvorená prevažne andezitmi a dacitmi. V roku 1993 bola hlásená menšia freatická erupcia z hlavného krátera.
Téma: Politici
Lech Aleksander Kaczyński (* 18. jún 1949, Varšava, PĽR – † 10. apríl 2010, Pečorsk, Rusko) bol poľský politik a prezident Poľska. Funkcie sa ujal 23. decembra 2005, po tom ako v druhom kole prezidentských volieb porazil Donalda Tuska. Jeho predchodcom na poste prezidenta bol Aleksander Kwaśniewski. Brat – dvojča Lecha Kaczyńského Jarosław Kaczyński bol od júla 2006 do novembra 2007 predsedom vlády Poľska. Jeho manželkou bola Maria Kaczyńska.
Téma: Vrchy
Pindus Mons je vrch, ktorý sa nachádza na povrchu Marsu v oblasti Tempe Terra a ktorého základňa dosahuje veľkosť 17 km. Pindus Mons je obklopený horninami, ktoré vznikli výlevným vulkanizmom, ale samotná hora je staršia. Pomenovaná bola v roku 1991.
Téma: Politici
Gösta Ingvar Carlsson (* 9. november 1934, Borås, Švédsko) je švédsky sociálnodemokratický politik. Dvakrát bol premiérom Švédska, a to v rokoch 1986 – 1991 a 1994 – 1996. Bol tiež ministrom školstva (1969 – 1973), ministrom bývania (1973, 1974 – 1976) a ministrom životného prostredia (1985 – 1986). V rokoch 1982 – 1986 bol prvým podpredsedom vlády. V rokoch 1986 – 1996 bol predsedom Švédskej sociálnodemokratickej strany robotníckej (Sveriges socialdemokratiska arbetareparti). Vo funkcii premiéra sa pokúsil o reformu daňového systému, kvôli čomu čelil kritike silných švédskych odborov.
Téma: Spisovatelia
Názvy filmov a seriálov sú uvedené v anglickom preklade Song Čung-ki (kór. 송중기, angl. Song Joong-ki; * 19. september 1985, Tädžon, Kórejská republika) je juhokórejský herec, model a moderátor. Slávu mu v roku 2010 priniesla rola v historickom seriáli Sungkyunkwan Scandal a varieté Running Man, kde pôsobil ako jeden zo stálych účinkujúcich. Svoju prvú hlavnú úlohu v rámci televíznych seriálov si zahral v roku 2012 v melodráme The Innocent Man. Účinkoval aj vo filmoch a k jeho najúspešnejším patrí kasový trhák z roku 2012 A Werewolf Boy. Po ukončení povinnej vojenskej služby prijal hlavnú úlohu v seriáli Descendants of the Sun, ktorý bol vysielaný v roku 2016 a v Ázii sa stal veľkým hitom. Posledná epizóda zaznamenala sledovanosť 38,8 %, pričom podľa Nielsen Korea dosiahla sledovanosť v metropolitnej oblasti hlavného mesta až 41,6 %. Song Čung-ki zaznamenal obrovský nárast popularity po celej Ázii a seriál mu priniesol postavenie top hviezdy Hallju.
Téma: Spisovatelia
Henry Adams (* 16. február 1838, Boston, Massachusetts, USA – † 27. marec 1918, Washington) bol americký románopisec, historik, esejista a tvorca viacerých životopisných diel.
Téma: Vtáky
Ľadovka dlhochvostá alebo kačica ľadová (lat. Clangula hyemalis) je druh z čeľade kačicovité. Je rozšírená v celej holarktickej oblasti, hniezdi mimo tundry, v Európe zimuje hlavne v Baltickom mori. Na Slovensku je zaraďovaný medzi vzácne migranty a zimuje v 6,30 % mapovacích kvadrátov. Podľa Medzinárodnej únie na ochranu prírody a prírodných zdrojov ľadovka dlhochvostá patrí medzi zraniteľné druhy, trend celkovej populácie je klesajúci. Porovnanie výsledkov zimného sčítania zimujúcich ľadoviek v Baltickom mori v zime 1992 – 1993 s výsledkami v sčítaní v zime 2007 – 2009 ukázalo prudký pokles zo 4 720 000 na 1 486 000 jedincov. Vo statných územiach rozšírenia druhu nie sú jasné trendy populácie. Pre to je ťažko určiť globálny trend, pre zimujúce populácie je na základe týchto zistení odhadovaný pokles pre obdobie 27 rokov (tri generácie, 1993 – 2020) o 30 – 49%.
Téma: Futbal
1. FSV Mainz 05 je nemecký futbalový klub so sídlom v meste Mainz v spolkovej krajine Porýnie-Falcko. Od roku 2009 hrá v najvyššej nemeckej súťaži, Bundeslige. Väčšinu svojej histórie hral klub v nižších súťažiach (v Bundeslige hral ešte v rokoch 2004 až 2007).